VSA kap SA oor Kubaanse doktersDie VSA voer aan Kuba buit sy medici uit. (Foto: Elmond Jiyane/GCIS) Die VSA het Suid-Afrika gekritiseer omdat hy die hulp van Kubaanse dokters aanvaar het in die stryd teen Covid-19. Die VSA beskuldig Kuba daarvan dat hy wins maak uit mensesmokkelary. Die Amerikaanse minister van buitelandse sake, Mike Pompeo, het in Washington gesê die VSA neem kennis daarvan dat Kuba die koronavirus-pandemie misbruik om aan te hou met sy beweerde uitbuiting van Kubaanse mediese werkers. Pompeo het gesê mediese werkers moet nou, meer as ooit tevore, beskerm word. “Regerings wat hulp van Kubaanse dokters aanvaar, moet hulle direk betaal. As hulle die regering betaal, help hulle die Kubaanse regering om wins te maak uit mensehandel,” het Pompeo gesê. Hy het gesê die VSA loof die leiers van ander lande wat weier om “blind te wees vir die Kubaanse regering se misbruik”. Suid-Afrika se minister van gesondheid, dr. Zweli Mkhize, het intussen die regering se plan verdedig om die 200 Kubaanse dokters hier te ontplooi. Volgens Mkhize is Suid-Afrika groot dank aan Kuba verskuldig vir sy voortgesette steun aan Suid-Afrika se gesondheidsorgstelsel. Mkhize het gesê die Kubaanse dokters is nie hier om Suid-Afrikaners van werkgeleenthede te ontneem nie. Volgens hom is Suid-Afrika in ŉ bevoorregte posisie om die dokters te ontvang omdat Kuba reeds dokters tot verskeie ander lande, soos Italië, verbind het. Ondanks Mkhize se verduideliking was daar op tuisbodem ook heelwat vrae oor die ontplooiing van die Kubane hier – veral ook oor die honderde miljoene rande wat hulle Suid-Afrika na bewering uit die sak gaan jaag. Kuba is welbekend vir sy sogenaamde mediese diplomasie; letterlik duisende Kubaanse dokters werk oor die wêreld in opdrag van hul land se regering en verdien so miljarde dollars in kontant vir Kuba se staatskas. Siviwe Gwarube, die DA se woordvoerder oor gesondheid, het gesê dit is belangrik om daarop te let dat die ontplooiing van die Kubaanse mediese werkers ŉ diens is wat Suid-Afrika by die Kubaanse regering koop, en dus nie gratis is nie. “Die land se beperkte hulpbronne moet aangewend word om in ons eie gesondheidspersoneel te belê en ook in persoonlike beskermende toerusting vir hulle.” Die VF Plus se woordvoerder oor gesondheid, Wouter Wessels, het ook gesê vrae rakende die koste – en wat Suid-Afrika in ruil vir die hulp aan Kuba gee – moet beantwoord word.